ลุ้น JAS พุ่งแรงอีกยก จ่อนำหุ้นลดทุนหลังเคยทำมาแล้ว 5 ครั้ง!
ลุ้น JAS พุ่งแรงอีกยก จ่อนำหุ้นลดทุนหลังเคยทำมาแล้ว 5 ครั้ง!
14 ธ.ค. 2559

ผู้สื่อข่าวรายงานว่า บริษัทจัสมิน อินเตอร์เนชั่นแนล จำกัด (มหาชน) หรือ JAS ได้กำหนดเวลาจำหน่ายหุ้นที่ซื้อคืนผ่านตลาดหลักทรัพย์แห่งประเทศไทย (ตลท.) ในระหว่างวันที่ 14-16 ธ.ค.59 หลังได้ดำเนินโครงการซื้อหุ้นคืนเพื่อบริหารทางการเงินรวมทั้งสิ้น 1.2 พันล้านหุ้น คิดเป็น 16.82% มูลค่ารวม 6 พันล้านบาท ของหุ้นที่จำหน่ายได้แล้วทั้งหมด (ณ วันที่ 13 มิถุนายน 59 ซึ่งเป็นวันที่ดำเนินการซื้อหุ้นคืนเสร็จสิ้น บริษัทมีหุ้นที่ที่จำหน่ายได้แล้ว ทั้งหมดเท่ากับ 7,133,530,653 หุ้น)
ทั้งนี้ หากพ้นกำหนดระยะเวลาจำหน่ายหุ้นที่ซื้อคืนดังกล่าวแล้ว ในกรณีที่ไม่สามารถจำหน่ายหรือจำหน่ายไม่หมด บริษัทจะลดทุนที่ชำระแล้วโดยวิธีตัดหุ้นจดทะเบียนที่ซื้อคืนและยังไม่ได้จำหน่ายทั้งหมด ซึ่งเป็นไปตามกฎระเบียบและกฎหมายที่เกี่ยวข้องกำหนด
อย่างไรก็ตาม 5 ครั้งที่ผ่านมาที่บริษัทประกาศซื้อหุ้นคืน บริษัทมักนำหุ้นที่ซื้อคืนไปลดทุนเป็นส่วนใหญ่ ดังนั้นการซื้อหุ้นคืน 1,200 ล้านหุ้น จึงน่าจับตาดูว่า ในวันนี้บริษัทจะนำหุ้นที่ซื้อคืนมาลดทุนเหมือนเช่นทุกครั้งที่ผ่านมาหรือไม่ และหากทำเหมือนที่ผ่านมาก็จะเป็นครั้งที่ 6 ของการซื้อหุ้นคืนเพื่อมาลดทุน
อนึ่ง ราคาหุ้น JAS ปิดตลาดวานนี้ (13 ธ.ค.) อยู่ที่ 8.40 บาท บวก 0.10 บาท หรือ 1.20% ด้วยมูลค่าซื้อขาย 1.03 พันล้านบาท